Gerugte van Ramaphosa-aankondiging is fopnuus | Maroela Media
Pres. Cyril Ramaphosa gaan nie vanaand die land toespreek en 'n staat van inperking (lockdown) aankondig nie.
"Hou op fopnuus versprei," het Khusela Diko, Ramaphosa se woordvoerder, gesê in reaksie op die stemboodskap wat op sosiale media en WhatsApp die rondte doen dat die president 'n staat van inperking gaan aankondig weens die nuwe koronavirus (Covid-19).
"Die nasionale bevelraad het môre 'n geskeduleerde vergadering om die implementering van die noodmaatreëls wat die president verlede Sondag aangekondig het, te evalueer."
Volgens Diko sal die raad aanbevelings oor ekonomiese verligtingsmaatreëls oorweeg ten einde die impak wat die uitbreking van Covid-19 op die ekonomie het te probeer versag.
"Daarna sal die president die land op hoogte van sake bring – die tyd sal na afloop van die vergadering aangekondig word," het Diko gesê.
Dit is Saterdag deur die departement van gesondheid aangekondig dat die getal bevestigde Covid-19-gevalle in Suid-Afrika tot 240 gestyg het.
Pres. Ramaphosa het Sondag 'n ramptoestand afgekondig waarna talle regulasies ingestel is. Dit sluit in dat byeenkomste van meer as 100 mense verbied word, 'n verbod op buitelandse vlugte van hoërisikolande en 'n verbod op die verkoop van drank tussen sekere ure. Alle skole en universiteite is ook gesluit.
Mense wat die regulasies oortree, kan 'n boete of tronkstraf opgelê word. Dit geld ook vir mense wat fopnuus oor die virus versprei.
Eskom, Deloitte bereik skikking
Ag weet jy. Dis hoekom ek alles wat ek hoor nie onmiddellik glo nie. Daar is so baie fopnuus en vals gerugte wat versprei word. Ek sal dit glo as ek dit:
1) Op die nuus hoor
2) Op Maroela media lees
Ek glo nie:
1) Enige Whatsapp voice notes nie
2) Vreemde nuus-webwerwe nie
3) Enige "word-of-mouth" nie
As dit bevestig word, dan eers sal ek dit glo.
Nou maar hou dan asseblief die land op hoogte van sake. Hou asseblief op ons Intellegensie onderskat.
Hoekom versprei mense sulke nuus? Al wat WhatsApp-groep is, is vol van sulke nonsens.
Die meerderheid van dinge wat hy of van sy minister kwytraak klink vir my altyd soos fobnuus .
Sien daar was gister 629 sterfte gevalle in Italië as dit hier so begin lyk dan is dit nie meer fopnuus nie die hoofstroom media is 90% fopnuus jammer ek sien nou op RT dit was 793 mense dood in Italië in een dag